CELEX: 62020CN0184
Language: sk
Date: 2020-04-28 00:00:00
Title: Vec C-184/20: Návrh na začatie prejudiciálneho konania, ktorý podal Vilniaus apygardos administracinis teismas (Litva) 28. apríla 2020 – OT/Vyriausioji tarnybinės etikos komisija (Etická komisia pre vysokých úradníkov)

3.8.2020   
            
            
               SK
            
            
               Úradný vestník Európskej únie
            
            
               C 255/10
            
         
      Návrh na začatie prejudiciálneho konania, ktorý podal Vilniaus apygardos administracinis teismas (Litva) 28. apríla 2020 – OT/Vyriausioji tarnybinės etikos komisija (Etická komisia pre vysokých úradníkov)
      (Vec C-184/20)
      (2020/C 255/13)
      Jazyk konania: litovčina
      
         Vnútroštátny súd, ktorý podal návrh na začatie prejudiciálneho konania
      
      Vilniaus apygardos administracinis teismas
      
         Účastníci konania pred vnútroštátnym súdom
      
      
         Žalobca: OT
      
         Žalovaná: Vyriausioji tarnybinės etikos komisija (Etická komisia pre vysokých úradníkov)
      
         Prejudiciálne otázky
      
      
                  1.
               
               
                  Má sa podmienka upravená v článku 6 ods. 1 písm. e) nariadenia (1), podľa ktorej spracovanie musí byť nevyhnutné na splnenie úlohy realizovanej vo verejnom záujme alebo pri výkone verejnej moci zverenej prevádzkovateľovi, z hľadiska požiadaviek stanovených v článku 6 ods. 3 nariadenia vrátane požiadavky, že právo členského štátu musí spĺňať cieľ verejného záujmu a byť primerané sledovanému oprávnenému cieľu, a tiež z hľadiska článkov 7 a 8 Charty (2) vykladať v tom zmysle, že vnútroštátne právo nesmie požadovať sprístupňovanie vyhlásení o súkromných záujmoch a ich zverejňovanie na internetovej stránke prevádzkovateľa, ktorým je Vyriausioji tarnybinės etikos komisija (Etická komisia pre vysokých úradníkov), čím sa poskytuje prístup k týmto údajom každému, kto má prístup na internet?
               
            
                  2.
               
               
                  Má sa zákaz spracovania osobitných kategórií osobných údajov upravený v článku 9 ods. 1 nariadenia vzhľadom na podmienky stanovené v článku 9 ods. 2 nariadenia vrátanie podmienky podľa písm. g), podľa ktorej spracovanie musí byť nevyhnutné z dôvodov významného verejného záujmu na základe práva EÚ alebo práva členského štátu, ktoré sú primerané vzhľadom na sledovaný cieľ, rešpektujú podstatu práva na ochranu údajov a stanovujú vhodné a konkrétne opatrenia na zabezpečenie základných práv a záujmov dotknutej osoby, vykladať aj z hľadiska článkov 7 a 8 Charty v tom zmysle, že vnútroštátne právo nesmie požadovať sprístupňovanie údajov z vyhlásení o súkromných záujmoch, ktoré môžu obsahovať osobné údaje vrátane tých, na základe ktorých sa dajú určiť politické názory danej osoby, jej členstvo v odboroch, sexuálna orientácia a ďalšie osobné informácie, a ich zverejňovanie na internetovej stránke prevádzkovateľa, ktorým je Vyriausioji tarnybinės etikos komisija, čím sa poskytuje prístup k týmto údajom každému, kto má prístup na internet?
               
            
         (1)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 2016, s. 1).
      
         (2)  Charta základných práv Európskej únie (Ú. v. EÚ C 326, 2012, s. 391).